Jason (Grieks: Ἰάσων, Iásōn) was ’n karakter in die Griekse mitologie. Hy was bekend as die leier van die Argonoute en hul soektog na die Goue Vlies. Hy was die seun van Eson, die regmatige koning van Iolkos. Jason kom voor in verskeie letterkundige werke van die klassieke wêreld van Griekeland en Rome, onder andere die epiese gedig Argonoutika en die tragedie Medea. Pelias, Eson se magshonger halfbroer, wou oor die hele Thessalië regeer. Hy het Eson, die regmatige koning, onttroon en al Eson se afstammelinge doodgemaak, maar hy het Eson se lewe gespaar. Eson se vrou, Alkimede, het ’n seun met die naam Jason gehad. Sy het Pelias ’n rat voor die oë gedraai en ’n groep huilende vroue om die pasgebore baba laat saamdrom sodat dit moes lyk asof die kind doodgebore is. Sy het die seun toe na die sentour Chiron gestuur om deur hom opgevoed te word. Uit vrees dat Pelias hom sou doodmaak, het sy beweer dat sy ’n verhouding met Chiron gehad het.